Formlegur undirbúningur að inngöngu Finnlands og Svíþjóðar í Atlantshafsbandalagið hófst í dag. Þau sóttu um aðild eftir innrás Rússa í Úkraínu.
Formlegur undirbúningur að inngöngu Finnlands og Svíþjóðar í Atlantshafsbandalagið hófst í dag þegar sendiherrar aðildarþjóðanna þrjátíu undirrituðu aðildarsamning ríkjanna í Brussel.
Svíþjóð og Finnland óskuðu eftir aðild að NATO eftir innrás Rússa í Úkraínu í fyrr á árinu. Öll aðildarríkin tóku umsókninni fagnandi nema Tyrkir. Erdogan, forseti þeirra, krafðist þess að ríkin afléttu banni við vopnasölu til Tyrklands og hættu að skjóta skjólshúsi yfir meinta hryðjuverkamenn. Ella beitti hann neitunarvaldi. Samkomulag náðist loks fyrir tæpri viku.
Jens Stoltenberg, framkvæmdastjóri NATO, greindi frá því í dag að formlegur undirbúningur að inngöngu landanna væri hafinn. Hann sagði þetta góðan dag í sögu Finnlands og Svíþjóðar og sömu leiðis NATO. Með þrjátíu og tvö ríki við borðið yrði bandalagið enn sterkara en áður og öryggi aðildarþjóðanna efldist. Ekki veitir af, sagði Stoltenberg, þar sem ástand öryggismála hefur ekki verið verra í marga áratugi.
Ann Linde og Pekka Haavisto, utanríkisráðherrar Svíþjóðar og Finnlands, voru viðstödd staðfestingu sendiherranna í dag. Bæði fögnuðu áfanganum, þökkuðu stuðninginn og kváðust vonast til að fá fulla aðild að bandalaginu sem fyrst.
Þetta er góður dagur fyrir Svía, Finna og Atlantshafsbandalagið, sagði framkvæmdastjóri bandalagsins þegar formlegur undirbúningur að inngöngu ríkjanna hófst í dag. Löndin sóttu um aðild eftir innrás Rússa í Úkraínu.